אליהו זוטא כב
אמר להם ר׳ אליעזר לתלמידיו: בניי, יכולים אתם לעמוד בתוכחות?

אמרו לו: יהי רצון שתודיענו.

מיד פתח ר׳ אליעזר ואמר, כתיב: קרא בגרון אל תחשוך כשופר הרם קולך והגד לעמי פשעם ולבית יעקב חטואתם (ישעיהו נח; א). זהו שנאמר ברוח הקודש על ידי ישעיה הנביא: לכו נא וניוכחה יאמר ה׳ אם יהיו חטאיכם כשנים כשלג ילבינו אם יאדימו כתולע כצמר יהיו (שם א; יח).

כנגד מי אמר ישעיה מקרא זה?

לא אמרו אלא כנגד בעלי תשובה. שהקב״ה ידיו פרושות לקבל שבים. ואומר: מתי יעשו תשובה ואקבל אותם בתשובה שלימה לפניי, שנאמר: וידי אדם מתחת כנפיהם (יחזקאל א; ח). מלמד שהקב״ה יושב על כיסא כבודו וידיו פרושות מתחת כנפי החיות ואומר: מתי יעשו ישראל תשובה שלימה לפניי. ובכל יום ויום מידת הדין מתגברת ועומדת לפני הקב״ה, ואומרת לפניו: רבש״ע, כתוב בתורה לא תשבעו בשמי לשקר (ויקרא יט; יב). וישראל משכימים לשווקים ונשבעים לשקר, ומחמדים את נכסי חבריהם ואת נשי חבריהם ומספרים לשון הרע על רעיהם. שמא יש לפניך משוא פנים?

אבל הקב״ה מדבר טוב על ישראל, ואומר אל מידת הדין: ישראל משכימים לבתי כנסיות ולבתי מדרשות ומביאים את התינוקות לבית רבם ומולין את בניהם את בשר ערלתם. ולא עוד, אלא שבראתי להם התשובה שהיא שקולה כנגד כל הקורבנות שבתורה. והיאך אתם אומרים שיש לפניי משוא פנים?

דבר אחר: גדולה תשובה יותר מהתפילה, שכל התפילות שהיה מתפלל משה רבינו לא קיבל ממנו להכניסו לארץ ישראל, אבל רחב הזונה נתקבלה בתשובה.

ר׳ אליעזר בן יעקב אומר, למה נקרא שמה רחב הוזנה?

משום שהיא רחבה בזכיות, וזכתה שיצאו ממנה שבעה מלכים ושמונה נביאים.

דבר אחר: גדולה תשובה יותר מן הצדקה, שהצדקה יש בה חסרון ממונו אבל התשובה אין בה חסרון ממונו. ואין הקב״ה מבקש מישראל אלא תשובה ודברים (פי׳ וידוי ותפילה), שנאמר קחו עמכם דברים ושובו אל ה׳ (הושע יד; ג).

דבר אחר: גדולה תשובה שהיא מרפאת את ישראל מעונותיהם, שנאמר: ארפא משובתם אוהבם נדבה כי שב אפי ממנו (שם שם; ה).

רבי נהוראי אומר, מפני מה ניתנה קורת רוח בעשרת ימים מראש השנה ועד יום הכיפורים?

כנגד עשרה נסיונות שנתנסה אברהם אבינו ונמצא שלם בכולם. לפיכך נתן הקב״ה לישראל עשרת הימים שבין ראש השנה ליום הכיפורים, וכנגד עשרת הדיברות שקיבלו ישראל בסיני שם יעשו תשובה שלימה בי׳ ימים מראש השנה עד יום הכיפורים שיקבלם בתשובה שלימה לפניו, לכך נאמר: לכו וניוכחה יאמר ה׳ יהיו חטאיכם כשנים כשלג ילבינו אם יאדימו כתולע כצמר יהיו.

דבר אחר: קרא בגרון אל תחשוך כשופר הרם קולך והגד לעמי פשעם ולבית יעקב חטותם 

ר׳ שמעון בן חלפתא אומר: יש בלשון הזה לשבח ויש בו לגנאי.

יש בו לשבח - שהצדיקים מרננים בגרונם. שנאמר: רוממות א-ל בגרונם (תהילים קמט; ו).

ויש בו לגנאי - שהרשעים מכעיסים בגרונם, שנאמר: קבר פתוח גרונם לשונם יחליקון (שם ל; י).

לצדיקים השמיע - בגרונך [הוכיחם בנחת ואינך צריך להרים קולך כי יקבלו דבריך מיד, י״י]. ולרשעים - כשופר הרם קולך.
לכך נאמר: קרא בגרון אל תחשוך כשופר הרם קולך והגד לעמי פשעם ולבית יעקב חטאותם.

ר׳ יהושע בן קרחה אומר: לא נברא שופר אלא לטובה לישראל, ולרעה לעובדי כוכבים. שבשופר ניתנה התורה לישראל, שנאמר: ויהי קול השופר הולך וחזק מאוד משה ידבר והאלוקים יעננו בקול וגו׳ (שמות יט; יט).

ובשופר נפלה חומת יריחו, שנאמר: ויהי כשמוע העם את קול השופר ויריעו העם תרועה גדולה ותיפול החומה תחתיה ויעל העם העירה איש נגדו וילכדו את העיר (יהושע ו; כ).

ובשופר עתיד הקב״ה לתקוע בשעה שיתגלה בן דוד צדקנו, שנאמר: וה׳ אלוקים בשופר יתקע (זכריה ט; יד).

ובשופר עתיד הקב״ה לתקוע בשעה שמכנס גלות ישראל למקומם, שנאמר: והיה ביום ההוא יתקע בשופר גדול ובאו האובדים בארץ אשור והנדחים בארץ מצרים והשתחוו לה׳ בהר הקודש בירושלים (ישעיהו כז; יג). לכך נאמר: קרא בגרון אל תחשוך כשופר הרם קולך.

ומהו והגד לעמי פשעם ולבית יעקב חטאותם?

והגד לעמי פשעם - אלו תלמידי חכמים.

ולבית יעקב חטאתם - אלו עמי הארץ.

אמר להם הקב״ה לתלמידי חכמים: לא בראתי אתכם אלא, בשביל שתלמדו את בניי (עמי הארץ) תורה ואורחות חיים. למה יש לכם עמוקות (מחשבות רעות) בלבבכם.

ואם ראית דור שהתלמידי חכמים שבו יש להם מריבה זה עם זה הרי אלו יש להם עמוקות בלבבם.

ואם לבם ללמוד תורה ואינם מקיימים את התורה אין דינם אלא לגיהנום, לכך נאמר: והגד לעמי פשעם - אלו תלמידי חכמים. ולבית יעקב חטאתם - אלו עמי הארץ.

מעשה בתלמיד אחד מתלמידי ר׳ עקיבא שהיה יושב בראש עשרים וארבעה אלפים תלמידים. פעם אחת יצא לשוק של זונות וראה שם אשה זונה ואהב אותה, והיה משלח שליח בינו לבינה עד עת הערב. לעת הערב עלתה על הגג וראתה אותו התלמיד כשהוא יושב בראש התלמידים כמו שר הצבא והיה גבריאל עומד על ימינו. מיד אמרה בלבה: אוי לה לאותה אשה שכל מיני הפורעניות של גיהנום צואת לה (יתחברו אליה). וכי אדם גדול כמו זה שהוא דומה למלאך תעננו אשה זאת? וכשמתה ובטלה מן העולם הזה יורשת גיהנום. אבל אם לא תקבלנה אותו הרי היא מצלת אותו ואת עצמה מדינה של גיהנום.

וכיון שבא אצלה, אמרה לו: בני, מפני מה אתה מאבד חיי העולם הבא בשביל הנאת שעה אחת בעולם הזה?

ולא נתקררה דעתו, עד שאמרה לו: בני, מקום שאתה אוהב מלוכלך ומטונף מכל האיברים ואין כל בריה יכולה להריח ריחו.

ולא נתקררה דעתו עד שתפשה אותו בחוטמו והניחה אותו על אותו מקום. כיון שהריח ריחו נמאס בפניו ולא נשא אשה מעולם.

יצתה בת קול ואמרה: אשה פלונית ואיש פלוני מזומנים לחיי העולם הבא.

דבר אחר: והגד לעמי פשעם ולבית יעקב חטאתם

אמר לו הקב״ה לישעיה: לך אמור להם לישראל אין לכם מידה טובה יותר מן התשובה שהיא מרפאת את ישראל מכל עונותיהם, שנאמר: ארפא משובתם אוהבם נדבה כי שב אפי ממנו (הושע יד; ה). וכתיב בתריה: אהיה כטל לישראל יפרח כשושנה ויך שרשיו כלבנון ישובו יושבי בצילו יחיו דגן ויפרחו כגפן זכרו כיין לבנון.

תנא דבי אליהו